Minder lede vir gesondheidsrade - Ministeries - Republikein
Tuesday, February 19th, 23:52:35
Minder lede vir gesondheidsrade
12 July 2018 | Ministeries
Kleiner rade is een van die veranderinge wat die gewysigde wetsontwerpe vir die Raad op Gesondheidsberoepe in werking sal stel.
Dít om die koste te verminder verbonde daaraan om op dié rade te dien.
Die wysigingswetsontwerpe skrap ook die verkiesingsproses van raadslede en vervang dit met 'n bepaling vir nominasies deur medegesondheidslui en aanstellings deur die minister van gesondheid en maatskaplike dienste.
Tans is daar vyf wette vir gesondheidsberoepe in Namibië, wat 'n raad vir elke gesondheidsberoep vestig.
Die rade vir dokters en tandartse, sowel as maatskaplike werkers en sielkundiges, het elk 15 lede.
Die rade vir verpleegsters en aptekers het onderskeidelik 10 en 11 lede.
Die wysigingswetsontwerp maak voorsiening vir 'n vermindering in die bogenoemde aantal lede na agt per gesondheidsberoep.
Die raad vir verwante gesondheidsberoepe sal steeds 15 lede hê, omdat dit meer as 60 beroepe verteenwoordig.
Dr. Bernard Haufiku het in die motivering van die wysigingswetsontwerp gesê die vermindering in lede gaan nie 'n nadelige uitwerking op die uitvoer van die betrokke rade se pligte of funksies hê nie.
Volgens die minister is die rade onder die wet van 2004 gevestig deur verkiesings soos voorgeskryf deur die bepalings van artikel 7 van die betrokke wette.
Die ampstermyn van die verkose raadslede het in 2007 begin.
Vakatures het tydens die ampstermyn volgens die minister danksy sterftes of bedankings ontstaan, wat volgens wet op dieselfde manier gevul moet word as wanneer iemand die kantoor ontruim.
“Gevolglik is alle lede, behalwe dié wat direk deur die minister aangestel is, deur hul professionele gelyke en daarna deur die minister aangestel,” het Haufiku verduidelik.
Om die vakante poste te vul, moes verkiesings volgens voorgeskrewe prosedures gehou word.
Dié opsie was egter volgens die minister nie haalbaar nie en hy het sy magte in terme van die verwante bepaling van die wette gebruik om raadslede se ampstermyn te verleng.
Dít is ook by wyse van 'n kennisgewing in die Staatskoerant bekend gemaak. Die laaste verlengde amps­termyn van die lede het op 31 Maart ten einde geloop.
“Die verkiesings van rade kan tans nie plaasvind nie, omdat verkiesings volgens voorgeskrewe regulasies en prosedures van rade moet plaasvind, wat nie meer bestaan nie.”
Die wysigingswetsontwerp maak ook voorsiening vir die minister om geskikte lede in die afwesigheid van nominasies van instellings te kan aanstel.
Dit is om enige moontlike vakante poste en leemtes hok te slaan wat tans bestaan.